Minister gee redes vir Mugabe se diplomatieke immuniteitGrace Mugabe. Foto: (AP Photo/Tsvangirayi Mukwazhi, File) Baleka Mbete, speaker van die nasionale vergadering, het ŉ brief van Maite Nkoana-Mashabane, minister van internasionale betrekkinge en samewerking, ontvang waarin redes uiteengesit word waarom daar besluit is om diplomatieke immuniteit aan Zimbabwe se presidentsvrou, Grace Mugabe, toe te staan. Die redes in die brief sluit onder meer in “Suid-Afrika se verhoudinge met die state in die streek, veral Zimbabwe, sowel as die behoefte om ŉ suksesvolle aanbieding van die SAOG-beraad te verseker”. Nkoane-Mashabane het bygevoeg: “Ek moes ook die reël van internasionale wetgewing oorweeg wat voorsiening maak vir afgeleide immuniteit van gades van staatshoofde. Dit was ŉ moeilike besluit maar een wat, wanneer alles in ag geneem word, uitgevoer moes word,” het sy afgesluit. Die parlement het in ŉ verklaring gesê die brief sal aan al die politieke partye en die portefeuljekomitee oor internasionale betrekkinge en samewerking gestuur word wat moontlik kan besluit om die minister te ontbied om haar besluit te bespreek. Gabriella Engels beweer dat Zimbabwe se presidentsvrou, Grace Mugabe, haar aangerand het. Foto: ANA Maroela Media het vroeër berig diplomatieke immuniteit is aan Mugabe toegestaan nadat Gabriella Engels (20), ŉ model van Johannesburg, beweer het Mugabe het haar in ŉ hotel in Sandton aangerand nadat sy Engels in die geselskap van haar twee seuns aangetref het. Engels het ŉ aanklag van aanranding met die doel om ernstig te beseer teen Mugabe aanhangig gemaak. Die besluit om diplomatieke immuniteit aan Mugabe toe te staan en haar toe te laat om Suid-Afrika te verlaat, het wyd opslae gemaak. Die DA het gesê ŉ parlementêre ondersoek moet gedoen word oor “die regering se medepligtigheid om toe te laat dat [Mugabe] in die middel van die nag uit die land vlug om strafregtelike vervolging vry te spring”. Die departement van internasionale betrekkinge en samewerking het vroeër gesê diplomatieke immuniteit is aan Mugabe toegestaan op grond van artikel 7(2) van die Wet op Diplomatieke Immuniteit en Voorregte. Volgens die wet kan die minister immuniteit en voorregte aan ŉ persoon of organisasie toestaan as dit in die beste belang van Suid-Afrika is. ŉ Senior beampte in die departement het Donderdag gesê die parlement het geen spesifieke rol in die saak gespeel nie en beskou die saak as afgehandel.